ORDE do 30 de decembro de 2008 pola que se establecen as bases reguladoras e a convocatoria pública para a concesión de subvencións para a realización de actividades de información, orientación e busca de emprego.
CONSELLERÍA DE TRABALLO — III. OUTRAS DISPOSICIÓNS — 20/01/2009

A evolución do mercado de traballo e a persistencia do desemprego fan necesario articular medidas que inclúan accións de atención constante e especializada dirixidas a aqueles colectivos con dificultades de inserción laboral. O permanente cambio, froito das evolucións sociais, tecnolóxicas e organizativas, comporta unha dificultade engadida para as persoas que buscan un emprego e fanse necesarios, a miúdo, procesos de orientación e asesoramento especializados que lles presten colaboración ás persoas demandantes de emprego e lles faciliten o camiño cara ao mercado laboral. As directrices de emprego da Unión Europea e os plans nacionais de acción para o emprego recollen como actuación prioritaria a mellora da capacidade de inserción laboral dos desempregados a través da información e a orientación profesional personalizada.
Con este obxectivo, no ano 1998 o Instituto Nacional de Emprego estableceu un sistema de orientación laboral, baseado en accións de información, orientación e busca activa de emprego, coa finalidade de mellorar a ocupabilidade dos demandantes de emprego. Este sistema prevé a colaboración de entidades especializadas para incrementar a capacidade e a calidade das accións, o seu achegamento aos usuarios e a atención a colectivos específicos. No Real decreto 1375/1997, do 29 de agosto, estableceuse o traspaso á Comunidade Autónoma de Galicia da xestión realizada polo Instituto Nacional de Emprego no ámbito do traballo, o emprego e a formación, asumíndose as funcións e os servizos transferidos mediante o Decreto 289/1997, do 9 de outubro. Pola súa banda, o Decreto 536/2005, do 6 de outubro, polo que se establece a estrutura orgánica da Consellería de Traballo, atribúelle a esta, a través da Dirección Xeral de Formación e Colocación, o exercicio das competencias, entre outras, en materia
de formación ocupacional e intermediación no mercado de traballo, colocación e orientación laboral.
En virtude do exposto, e co fin de promover a inserción laboral en Galicia, resulta conveniente manter a colaboración en materia de información e orientación laboral dos usuarios do Servizo Público de Emprego de Galicia con aquelas entidades que conten cos recursos humanos, técnicos e materiais necesarios para o desenvolvemento deste tipo de accións, segundo o previsto no artigo 8.3º da Lei 56/2003, do 16 de decembro, de emprego.
O Acordo do Diálogo Social en Galicia, asinado o 5 de febreiro de 2007, recolle entre os seus obxectivos un novo modelo do Servizo Público de Emprego de Galicia, que establece itinerarios de inserción e procedementos de comprobación da profesionalidade dos demandantes de emprego.
Esta orde tramítase ao abeiro do disposto no artigo 1.1º da orde da Consellería de Econonomía e Facenda do 11 de febreiro de 1998, pola que se regula a tramitación anticipada de expedientes de gasto, na redacción dada pola Orde do 27 de novembre de 2000, modificada pola Orde do 25 de outubro de 2001, quedando a concesión das subvencións sometida á condición suspensiva de existencia de crédito axeitado e suficiente no momento da resolución.
Así, o financiamento das axudas previstas nesta orde de convocatoria farase con cargo aos créditos dos programas 16.03.322B.481.0, 16.03.322B.460.0 e 16.03.322B.444.0, código de proxecto 2002 14460, correspondente a fondos finalistas transferidos: P.O. adaptabilidade e emprego 2007ESO5UPO00I - período 2007-2013, 16.03.322B.481.2, 16.03.322B.461.0, código de proxecto 2009 01024, e 16.03.322B.461.0, código de proxecto 2009 01026, correspondentes a fondos procedentes do Fondo Social Europeo, a través do Programa operativo de Galicia 2007-2013, cun cofinanciamento do 80% correspondente ao Fondo Social Europeo e do 20% correspondente á Xunta de Galicia. Todos eles figuran no proxecto de Lei de orzamentos xerais da Comunidade Autónoma de Galicia para o ano 2009.
Consultado o Consello Galego de Relacións Laborais, e emitidos os informes preceptivos na tramitación desta orde, por proposta da Dirección Xeral de Formación e Colocación e en uso das facultades conferidas polo artigo 34 da Lei 1/1983, do 22 de febreiro, reguladora da Xunta e a súa Presidencia,
DISPOÑO:
Artigo 1º.-Obxecto.
Esta orde ten por obxecto o establecemento das bases reguladoras e a convocatoria pública para a concesión de subvencións ás entidades que realicen accións de información, orientación e busca de emprego articuladas, en itinerarios personalizados de inserción profesional e dirixidas a mellorar as posibilidades de ocupación dos demandantes de emprego inscritos no Servizo Público de Emprego de Galicia.
Artigo 2º.-Entidades beneficiarias.
Poderán ser beneficiarias das subvencións previstas nesta orde as entidades que teñan personalidade xurídica propia e carezan de fins lucrativos e, en concreto, as universidades públicas, as corporacións locais, as confederacións e asociacións empresariais e sindicais de Galicia e as entidades especializadas en atención a determinados colectivos, preferentemente con diminucións físicas, psíquicas ou sensoriais, que realicen accións de información e orientación profesional de acordo co previsto nestas bases reguladoras.
No caso das asociacións empresariais e sindicais de carácter sectorial e das confederacións, só se considerarán as solicitudes de maior ámbito territorial, é dicir, denegaranse aquelas solicitudes das entidades mencionadas cando existan solicitudes susceptibles de resolución favorable presentadas por asociacións ou confederacións dun ámbito territorial máis amplo ás que pertenzan ou estean asociadas.
Tamén poderán ser beneficiarias destas subvencións as fundacións dependentes das organizacións empresariais e sindicais de Galicia especializadas na realización de accións de información e orientación laboral.
Artigo 3º.-Accións subvencionables.
As accións a que se refire o artigo 1º desta orde realizaranse de xeito personalizado, coa finalidade de avaliar o perfil curricular de cada demandante de emprego, actuando ao mesmo tempo sobre as súas aptitudes e capacidades e establecendo actuacións tendentes a adecuar os seus intereses e motivacións á situación actual do mercado de traballo.
Tamén se poderán desenvolver accións colectivas dirixidas á adquisición das capacidades básicas que lles permitan aos demandantes articular itinerarios activos e eficaces na busca de emprego. Estas accións deberá autorizalas previamente a Dirección Xeral de Formación e Colocación, que determinará a súa duración, o número de usuarios de cada acción e a metodoloxía que se vai empregar.
Igualmente, poderán ser obxecto de subvención aquelas accións que, mediante a información, a motivación, o asesoramento ou outros procedementos, faciliten a detección e dinamización de iniciativas de autoemprego entre os demandantes de emprego.
As accións especificadas neste artigo deberán ser realizadas polo persoal seleccionado de conformidade co previsto no artigo 11º desta orde.
Artigo 4º.-Destinatarios das accións de información, orientación e busca de emprego.
Serán destinatarios das accións previstas nesta orde todos os demandantes de emprego inscritos no Servizo Público de Emprego de Galicia, ben cando o soliciten expresamente, ou ben cando lles sexa ofertado polo dito servizo a través de calquera dos seus departamentos.
Artigo 5º.-Requisitos das entidades solicitantes.
1. As entidades solicitantes deberán reunir os seguintes requisitos:
a) Dispoñer de locais con despacho ou despachos axeitados para a atención individual aos demandantes de emprego.
b) Dispoñer dun fax con numeración autónoma, independentemente do tipo de acceso utilizado (liña analóxica, acceso básico RDSI ou outros), co fin de garantir a comunicación cos servizos centrais do Servizo Público de Emprego de Galicia.
c) Conexión coa Rede Corporativa da Xunta de Galicia. A conexión poderase facer de tres formas diferentes:
-Acceso básico dedicado RDSI.
2. Acceso á rede corporativa por liña dedicada ADSL.
3. Acceso á rede corporativa vía internet.
d) En calquera das tres opcións, o hardware de comunicación que posibilite a conexión á rede corporativa da Xunta de Galicia terá que cumprir os estándares definidos polo organismo xestor da dita rede.
e) Dispoñer dun ordenador persoal con protocolo TCP/IP. A conexión do ordenador á rede corporativa da Xunta de Galicia deberá ser exclusiva. Unha vez establecida esta, non se poderá acceder a ela a través doutras canles de comunicación por elementos situados en redes alleas á propia entidade. Queda expresamente prohibido o uso de técnicas NAT, proxy ou similares na canle de comunicación, que oculten a identidade única da estación de traballo. O enderezo IP da estación de traballo debe ser fixo en calquera das tres modalidades de conexión. En calquera das modalidades de acceso, os diferentes elementos da rede de comunicación permitirán a apertura de sockets TCP dende os servizos centrais do Servizo Público de Emprego de Galicia ata a estación de traballo do usuario. Tanto o software de base instalado como as características do hardware da estación de traballo deberán posibilitar o correcto funcionamento do aplicativo cliente do Servizo Público de Emprego de Galicia.
f) Dispoñer de acceso á internet e correo electrónico.
g) A entidade terá que aplicar medidas de seguridade de nivel medio no tratamento da información de carácter persoal. Ademais, deberá contar con software antivirus debidamente actualizado e con mantemento periódico en todas as estacións de traballo que teñan acceso á rede corporativa da Xunta de Galicia.
2. Ademais dos requisitos especificados na epígrafe anterior, as entidades que desexen colaborar coa Dirección Xeral de Formación e Colocación na realización de accións de información profesional deberán acreditar experiencia en tarefas de intermediación no mercado laboral e xestión de bolsas de traballo.
3. Pola súa parte, as entidades que desexen colaborar coa Dirección Xeral de Formación e Colocación na realización de accións de orientación laboral e busca de emprego deberán acreditar experiencia en materia de orientación profesional e laboral, motivación cara ao emprego, técnicas de busca de emprego, acompañamento para a inserción, selección de persoal e/ou valoración de postos de traballo.
4. As entidades que colaboren coa Dirección Xeral de Formación e Colocación na realización das accións previstas no artigo 3º desta orde deberán levar a cabo as ditas accións cos seus medios propios e nas instalacións habilitadas por cada entidade para o seu desenvolvemento.
5. Non poderán obter a condición de beneficiarias as entidades que incorran nalgunha das prohibicións que establece o artigo 10 da Lei 9/2007, do 13 de xuño, de subvencións de Galicia.
Artigo 6º.-Solicitude.
1. As entidades que, reunindo os requisitos establecidos no artigo anterior, desexen colaborar co Servizo Público de Emprego de Galicia na área da información, orientación e busca de emprego deberán formalizar a correspondente solicitude, segundo o modelo oficial que se xunta como anexo I á esta orde, subscrita polo titular ou representante legal da entidade, debidamente acreditado, e dirixida ao director xeral de Formación e Colocación.
2. A presentación da solicitude de concesión da subvención comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, de conformidade co disposto no artigo 20.3º da Lei 9/2007, do 13 de xuño, de subvencións de Galicia. Non obstante, as entidades recollidas no artigo 45 da Lei 16/2007, do 26 de decembro, de orzamentos xerais, da Comunidade Autónoma de Galicia para o ano 2008, quedarán exentas de achegar os xustificantes a que se refire ese precepto.
3. As solicitudes irán acompañadas da seguinte documentación:
a) Copia compulsada da escritura de constitución e dos estatutos da entidade.
b) Tarxeta de identificación fiscal.
c) Documentación acreditativa de representatividade suficiente para asinar a solicitude.
d) Título lexítimo que habilite para a posesión dos inmobles e instalacións correspondentes.
e) Licenza municipal de apertura.
f) Documentación acreditativa do cumprimento dos requisitos exixidos no artigo 5º desta orde:
-Planos do local, selados e asinados polo representante legal da entidade, en que debe figurar o enderezo do centro ou centros a que corresponden, e con indicación expresa do despacho ou despachos que se dedicarán á realización das accións de información, orientación e busca de emprego, tendo en conta que a entidade solicitante deberá dispor de tantos despachos como persoas se dediquen a estas accións.
-Facturas conformadas ou documentos que acrediten a existencia dun fax con liña dedicada, conexión ADSL, RDSI ou equivalente, protocolo de comunicación TCP/IP e acceso á internet.
g) Proxecto-memoria das accións que se van realizar, en que deberán figurar, de xeito claro e facilmente identificables os seguintes puntos:
1º. Recursos humanos, técnicos e materiais da entidade, con indicación expresa do número de técnicos de información, orientación e busca de emprego propostos para a realización das accións.
2º. Documentación que acredite a experiencia no desenvolvemento das accións solicitadas, detallando o tipo de accións realizadas, a metodoloxía empregada e o número de usuarios atendidos.
3º. Xustificación da necesidade das accións.
4º. Sistemas de avaliación das medidas de apoio que se lles van prestar aos demandantes de emprego.
5º. Porcentaxe de inserción laboral dos usuarios das accións de información, orientación e busca de emprego que a entidade prevexa acadar.
6º. Estudo organizativo do servizo, metodoloxía dos traballos ou outros documentos, como manuais de procedemento, relativos ás accións incluídas na colaboración, funcións do persoal propio da entidade, maneira de desenvolvelas, criterios de desenvolvemento e ordenación do traballo e cadea de mando existente na entidade.
h) Orzamento de gastos relativo ao custo do persoal técnico e do persoal de apoio, referido a un período de 12 meses, con indicación do número de persoas que realizarán as accións.
i) No caso de que a entidade solicitante desenvolva outras medidas de carácter ocupacional (formación profesional ocupacional, escolas obradoiro, obradoiros de emprego ou asesoramento a emprendedores), a documentación suficiente que o acredite.
j) Declaración do conxunto de todas as solicitudes de axudas presentadas ou concedidas para o mesmo proxecto das distintas administracións públicas ou de calquera dos seus organismos autónomos, entes ou sociedades, segundo o modelo recollido no anexo II desta orde.
k) Datos da conta bancaria onde se desexe percibir a subvención, segundo o modelo recollido no anexo III desta orde.
l) Declaración da entidade de non estar incursa en ningunha das circunstancias recollidas no artigo 10 da Lei 9/2007, do 13 de xuño, de subvencións de Galicia.
4. As entidades que no momento de presentar a súa solicitude posúan a condición de entidades colaboradoras do Servizo Público de Emprego de Galicia na área da información e/ou orientación e busca de emprego estarán exentas de presentar a documentación indicada nas letras a) b), c), d) e e) da epígrafe 3 deste artigo. No suposto de que se producise algunha modificación na documentación que consta en poder da Administración, estas entidades deberán remitir esa documentación convenientemente modificada.
Así mesmo, as entidades dependentes dunha Administración pública estarán exentas da presentación do documento indicado na letra a) da epígrafe 3 deste artigo.
5. Se a solicitude presentada non reúne os requisitos establecidos nesta orde, faráselle un único requirimento á entidade para que, no prazo de 10 días hábiles, enmende o erro ou xunte os documentos preceptivos. De non facelo así, considerarase que desiste da súa petición, logo de resolución ditada de acordo co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
6. As solicitudes presentaranse no rexistro xeral da Consellería de Traballo ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 7º.-Prazo.
O prazo para a presentación de solicitudes será dun mes contado desde o día seguinte ao da publicación desta orde no Diario Oficial de Galicia.
Artigo 8º.-Criterios de valoración para a concesión das subvencións.
1. A concesión das subvencións previstas nesta orde realizarase conforme os seguintes criterios:
a) Cobertura existente dentro do Servizo Público de Emprego de Galicia segundo a área funcional e/ou concello en que se sitúe a entidade, en relación co número de habitantes e demandantes de emprego de cada zona: 10 puntos.
b) Experiencia acreditada da entidade no desenvolvemento das accións que solicite realizar: 8 puntos.
c) No caso de que a entidade solicitante posúa no momento da solicitude a condición de entidade colaboradora do Servizo Público de Emprego de Galicia, valoración do traballo desenvolvido: 8 puntos.
d) Desenvolvemento, por parte da entidade solicitante, de forma habitual e ordinaria, de tarefas de información e orientación profesional e laboral como actividade non lucrativa: 8 puntos.
e) Desenvolvemento, por parte da entidade solicitante, doutras medidas de carácter ocupacional complementarias ás definidas nesta orde, de xeito que unha mesma entidade lles poida ofrecer aos demandantes de emprego a maior oferta de actuacións ocupacionais necesarias co fin de lograr a inserción e/ou mellorar as posibilidades de emprego dos usuarios atendidos, con realización de IPIs :12 puntos; sen IPIs : 6 puntos.
f) Porcentaxe de inserción acadada cos usuarios no período anterior: 10 puntos.
g) Ter abordado a prospección e o estudo do mercado de traballo da área funcional en que se sitúa a entidade: 8 puntos.
h) Recursos humanos, técnicos e materiais, así como procedementos de xestión e seguimento das accións que presenten as entidades: 10 puntos.
i) Sistemas de avaliación dos servizos aos demandantes de emprego, que poñan de manifesto a súa calidade: 10 puntos.
j) O emprego da lingua galega na realización das accións de información, orientación e busca de emprego: 10 puntos.
k) Procedementos de xestión e seguimento das accións que aseguren un fluxo adecuado de participantes, garantan a puntulidade e exactitude da información e que non impliquen un aumento de cargas de traballo para o Servizo Público de Emprego de Galicia: 6 puntos.
A valoración mínima para a consecución da condición de entidade beneficiaria debe ser de 25 puntos.
Artigo 9º.-Procedemento de concesión de subvencións.
1. A concesión das subvencións realizarase en réxime de concorrencia competitiva, mediante a comparación de todas as solicitudes presentadas, e outorgaranse, dentro do crédito dispoñible a aquelas entidades que obteñan maior valoración en aplicación dos criterios previstos nas epígrafes do punto 1 do artigo anterior.
2. A tramitación e instrución dos expedientes realizarase na Dirección Xeral de Formación e Colocación, conforme o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
3. Unha vez analizadas as solicitudes presentadas e á vista do informe da comisión de valoración, o director xeral de Formación e Colocación, por delegación do conselleiro de Traballo, ditará resolución motivada, que lles será notificada aos interesados.
4. A comisión de valoración estará formada polo subdirector xeral de Colocación e dúas persoas que formen parte do funcionariado adscrito á citada subdirección.
5. A resolución e notificación deberanse producir nun prazo de tres meses, que se contará dende o día seguinte ao da entrada da solicitude no correspondente rexistro.
Transcorrido o dito prazo sen que recaese resolución expresa, esta entenderase desestimatoria.
Os interesados propostos como beneficiarios dispoñerán dun prazo de dez días para a súa aceptación, transcorrido o cal sen que se producise manifestación expresa, se entenderá tacitamente aceptada.
6. A resolución que finaliza os procedementos regulados nesta orde esgota a vía administrativa, polo que contra ela se poderá interpoñer recurso contencioso-administrativo perante o Tribunal Superior de Xustiza de Galicia, na forma e prazo previstos no artigo 46 da Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do citado recurso contencioso-administrativo, poderase interpoñer recurso de reposición perante o mesmo órgano que ditou o acto administrativo, na forma e prazos establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, sen prexuízo da interposición de calquera outro recurso que se considere oportuno para a defensa dos dereitos e intereses das entidades solicitantes e outros posibles interesados. Todo isto sen prexuízo do disposto no artigo 44 da Lei 29/1998, do 13 de xullo, reguladora da xurisdición contencioso-administrativa.
7. As resolucións de concesión serán obxecto de publicación segundo o establecido no artigo 13.4º da Lei 4/2006, do 30 de xuño, de transparencia e boas prácticas na Administración pública galega, no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, e no artigo 15 da Lei 9/2007, do 13 de xuño, de subvencións de Galicia.
Artigo 10º.-Obrigas das entidades beneficiarias das subvencións.
a) Manter as condicións relativas ás instalacións e medios dedicados á realización das accións de información e/ou orientación e busca de emprego e poñer á disposición dos técnicos todos os medios materiais necesarios para o correcto desenvolvemento das súas funcións e, en particular, os equipos informáticos precisos, o acceso á internet e o correo electrónico.
b) Presentarlle trimestralmente á Dirección Xeral de Formación e Colocación a información relativa ás accións realizadas, na cal constará sempre a sinatura dos participantes e do técnico/a orientador/a.
c) Facilitar, no prazo máximo de 10 días, os datos que a Dirección Xeral de Formación e Colocación requira sobre o desenvolvemento e resultado das accións realizadas.
d) Manter á disposición do Servizo Público de Emprego de Galicia e custodiar durante o período en que se executen as accións de información e/ou orientación e busca de emprego o expediente completo de cada usuario. En caso de cesamento das súas actividades ou de perda da súa condición de entidade colaboradora do Servizo Público de Emprego de Galicia na área da información, orientación e busca de emprego, a entidade remitirá os expedientes dos usuarios á oficina de emprego que lle indique a Dirección Xeral de Formación e Colocación.
e) Obter o consentimento dos usuarios para o tratamento automatizado dos seus datos persoais.
f) Facilitarlles información aos usuarios do estado dos seus datos de carácter persoal incluídos nos ficheiros automatizados en calquera das formas expresadas na Lei orgánica 15/1999, do 13 de decembro, de protección de datos de carácter persoal.
g) Adoptar as medidas técnicas e organizativas necesarias para garantir a seguridade dos datos de carácter persoal dos usuarios e evitar a súa alteración, perda ou o tratamento non autorizado, de acordo co disposto na Lei orgánica 15/1999, do 13 de decembro, de protección de datos de carácter persoal.
h) Gardar o segredo profesional respecto dos datos contidos nos ficheiros automatizados de titularidade da Consellería de Traballo ou rexistrados en soportes físicos susceptibles de tratamento automatizado. Esta obriga subsistirá cando a entidade finalice a súa colaboración coa Dirección Xeral de Formación e Colocación. Os datos de carácter persoal obxecto do tratamento automatizado estarán sometidos, no que respecta á súa comunicación, ao disposto no artigo 11 da Lei orgánica 15/1999, do 13 de decembro, de protección de datos de carácter persoal.
i) Utilizar axeitadamente as identificacións segundo as instrucións da Dirección Xeral de Formación e Colocación e, en todo caso, incluír en toda a documentación relativa ás accións de información, orientación e busca de emprego os logotipos da Unión Europea (Fondo Social Europeo) e da Xunta de Galicia (Consellería de Traballo).
j) Obter autorización previa por parte da Dirección Xeral de Formación e Colocación para a difusión publicitaria das accións previstas no artigo 3º desta orde, así como respectar as instrucións e utilizar o modelo de anuncio ou cartel publicitario que determine esta dirección xeral.
k) Informar os usuarios dos servizos de información, orientación e busca de emprego do cofinanciamento das accións por parte do Fondo Social Europeo, así como dos obxectivos destes fondos.
l) Non percibir retribución económica ningunha dos usuarios pola realización das accións de información e/ou orientación e busca de emprego desenvolvidas en colaboración coa Dirección Xeral de Formación e Colocación no marco desta disposición.
m) Informar a Dirección Xeral de Formación e Colocación e, se é o caso, solicitar autorización, previamente e por escrito, sobre calquera cambio que se puidese producir nos datos expresados pola entidade no inicio da súa colaboración.
n) Informar a Dirección Xeral de Formación e Colocación sobre se perciben axudas ou subvencións doutras administracións por levar a termo accións iguais ou análogas ás reguladas nesta orde.
o) Comunicarlle á Dirección Xeral de Formación e Colocación calquera alteración das condicións tidas en conta para a concesión da subvención.
p) Facilitar toda a información que lles sexa requirida pola Intervención Xeral da Comunidade Autónoma de Galicia, polo Tribunal de Contas ou polo Consello de Contas no exercicio das súas funcións de fiscalización e control do destino das subvencións.
Artigo 11º.-Selección e contratación do persoal para a realización das accións de información, orientación e busca de emprego.
1. As entidades beneficiarias, unha vez ditada resolución estimatoria, realizarán a preselección dos técnicos, en todo caso titulados medios ou superiores, necesarios para o desenvolvemento das accións referidas no artigo 3º desta orde.
Unha vez realizada a dita preselección, a entidade remitiralle á Dirección Xeral de Formación e Colocación ou á delegación provincial correspondente, segundo o caso, os currículos das persoas preseleccionadas, suficientemente acreditados.
Os técnicos da Consellería de Traballo avaliarán os currículos presentados de acordo co seguinte baremo:
Ver referencia pdf "01300D005P066.PDF"
A acta de selección asinarase conxuntamente co representante da entidade.
Unha vez asinada a acta de selección do persoal que realizará as accións e información, orientación e busca de emprego, a entidade pode proceder á contratación do persoal.
O establecido nos puntos anteriores non será de aplicación ás entidades que xa colaboraran co Servizo Público de Emprego de Galicia no programa de información, orientación e busca de emprego no exercicio 2007-2008, sempre que propoñan os mesmos técnicos que desenvolveron as accións descritas nesta orde no pasado exercicio e así o fagan constar no momento da solicitude de subvención.
2. O procedemento descrito na epígrafe 1 deste artigo non será de aplicación para a contratación de persoal de apoio, por considerarse este auxiliar administrativo.
3. Os técnicos seleccionados a que alude a epígrafe 1 deste artigo poderán ter relación contractual previa coa entidade colaboradora ou non e, en todo caso, deberán posuír o título de diplomado ou licenciado universitario, preferentemente en psicoloxía, psicopedagoxía, pedagoxía, socioloxía, educación social, traballo social ou relacións laborais.
A entidade beneficiaria asume a súa condición de empregadora respecto ao seu propio persoal técnico de emprego contratado e o compromiso de cumprir a normativa laboral en materia de contratación.
4. As entidades beneficiarias deberanlles facilitar aos seus traballadores os elementos persoais e materiais necesarios para levar a cabo o seu traballo e achegar a súa propia dirección e xestión para a articulación da colaboración, conservando a estrutura de mando sobre o seu persoal, conforme as liñas definidas no proxecto-memoria.
Serán os responsables das entidades beneficiarias os que lles impartirán todas as ordes e criterios de realización do traballo e directrices aos seus traballadores. A entidade beneficiaria será a responsable da calidade técnica das tarefas que desenvolva.
Artigo 12º.-Contía das subvencións.
1. As contías previstas nesta orde terán por obxecto subvencionar as retribucións totais, incluída a cotización empresarial á Seguridade Social, por todos os conceptos do persoal necesario para a execución das accións.
a) Para os técnicos, titulados superiores ou medios, as retribucións establecidas na respectiva normativa de aplicación para cada categoría, nivel ou grupo profesional, ata un máximo de 30.688,29 euros por ano.
b) Para o persoal de apoio, as retribucións establecidas na respectiva normativa de aplicación para cada categoría, nivel ou grupo profesional, ata un máximo de 21.480,29 euros por ano.
2. Igualmente, subvencionarase ata un 15% do total da subvención aprobada, en concepto de gastos xerais, materiais, técnicos, axudas de custo e desprazamentos que se xeren polo desenvolvemento das accións recollidas nesta orde.
3. As retribucións refírense á prestación de servizos a xornada completa. As retribucións acomodaranse proporcionalmente á xornada que se desenvolva no caso de que a prestación de servizos sexa a tempo parcial.
4. En ningún caso, o importe da subvención que se outorgue ao abeiro desta orde poderá ser de tal contía que, illadamente ou en concorrencia con outras subvencións ou axudas doutras administracións públicas, ou doutros entes públicos ou privados, nacionais ou internacionais, supere o custo da actividade que vai desenvolver a entidade solicitante.
Artigo 13º.-Gastos imputables.
1. En relación co artigo anterior, a acreditación dos diferentes conceptos de gastos subvecionables realizarase achegando a seguinte documentación:
a) Retribucións de persoal:
-Copia autenticada do contrato.
-Copia autenticada do TC1 e TC2 correspondentes aos meses imputados.
-Copia autenticada das nóminas correspondentes aos meses imputados.
-Copia autenticada do impreso de liquidación nominal do IRPF.
-Copia do documento autenticado (transferencia bancaria ou cheque nominativo), que xustifique o pagamento das nóminas do persoal.
b) Gastos imputables ás accións realizadas en concepto de gastos xerais, materiais e técnicos necesarios.
Considéranse gastos imputables neste capítulo:
-Gastos de elaboración de material técnico.
-Gastos en material de oficina, impresos e material funxible.
-Gastos xerais para a realización das accións: alugamentos (leasing excluído), seguros de responsabilidade civil, mantemento (se non está incluído no alugamento), subministración de enerxía eléctrica, auga, combustible para calefacción (se non está incluído no alugamento), comunicacións (teléfonos, correos...), limpeza, seguranza e vixilancia.
-Gastos que se orixinen por axudas de custo e desprazamentos necesarios para o desenvolvemento das accións, ata o máximo establecido para ambos os conceptos pola Xunta de Galicia, ou polas normas legais ou regulamentarias, nos correspondentes convenios colectivos de aplicación, ou contrato de traballo. Se as ditas contías foran superiores, as máximas subvencionables con cargo a esta orde serán as estipuladas nas normas regulamentarias da Xunta de Galicia.
A acreditación deste bloque de gastos farase mediante as facturas correspondentes, orixinais ou copias compulsadas e xustificación do pagamento destas a través de transferencia bancaria ou cheque nominativo, tendo en conta que todas as facturas achegadas como xustificantes deberán estar referidas de forma inequívoca á entidade subvencionada e ao período que abrangue a subvención.
2. Non terán a consideración de gastos imputables ás subvencións que se concedan con cargo á presente orde, os seguintes:
a) Gastos financeiros.
b) Gastos de asesoría.
c) Gastos relacionados co cumprimento dos requisitos para obter a subvención.
d) Gastos de formación e/ou obtención de títulos ou cotas de colexios profesionais.
e) Os gastos imputados que foran documentados con facturas que non cumpran os requisitos legais aplicables.
f) Calquera outro tipo de gasto que pola súa natureza ou relación co programa subvencionado non se corresponda co establecido nas epígrafes a) e b) do punto 1 deste artigo.
Artigo 14º.-Forma de pagamento.
1. O aboamento da subvención realizarase do seguinte xeito:
a) Unha vez presentado por parte da entidade beneficiaria o certificado de inicio das accións segundo o anexo IV e a copia compulsada do contrato ou contratos do persoal que realizará as accións e o certificado de alta na Seguridade Social do dito persoal e descontado, se é o caso, o período que a entidade non puidese xustificar por ter contratado con posterioridade á data establecida como inicio na resolución de concesión, aboarase o 35 por 100 da suma das subvencións do ano 2009 e 2010, en concepto de anticipo á conta da xustificación.
b) Cando a entidade beneficiaria teña certificado e xustificado conforme o previsto no artigo 13º.1 desta orde o 20 por 100 da suma das subvencións de 2009 e 2010 da anualidade correspondente, transferirase un 20% da cantidade total, sempre e cando a suma do anticipo anterior (35%) e o que se solicita (20%), sexa inferior ao importe da subvención concedida para o ano 2009.
c) As entidades beneficiarias disporán ata o 20 de novembro de 2009 para presentar a liquidación parcial da subvención, polo que deberá presentar a xustificación de todos os gastos realizados con cargo á subvención ata o 31 de outubro de 2009, conforme o previsto no artigo 13º.1 desta orde. Por parte da Dirección Xeral de Formación e Colocación procederase a liquidar o importe que corresponda, de acordo coa xustificación presentada e os anticipos percibidos pola entidade, correspondentes á subvención concedida.
d) Unha vez finalizadas as accións, a entidade beneficiaria presentará liquidación final conforme o establecido no artigo 17º desta orde, tendo en conta que só deberá xustificar o período comprendido entre o 1-11-2009 e o 31-1-2010. Por parte da Dirección Xeral de Formación e Colocación procederase a liquidar o importe que corresponda, de acordo coa xustificación presentada pola entidade, correspondente á subvención concedida para o ano 2010.
2. En todo caso, as certificacións e xustificacións presentadas polas entidades beneficiarias deberanse axustar ao disposto no artigo 28 da Lei 9/2007, do 13 de xuño, de subvencións de Galicia.
Unha vez xustificado o importe total do anticipo concedido conforme o previsto no artigo 15º desta orde e, en todo caso, durante o mes seguinte ao de finalización das execucións das accións obxecto da subvención, a entidade beneficiaria presentará liquidación final dos gastos realizados, no modelo que dispoña a Dirección Xeral de Formación e Colocación, consonte ao establecido no artigo 17º desta orde.
Artigo 15º.-Requisitos para o aboamento.
1. Unha vez finalizadas todas as actividades, as entidades beneficiarias deberán acreditar, mediante certificación selada e asinada polo representante da entidade, a realización das accións descritas.
2. Así mesmo, finalizadas as accións, e antes de proceder ao último pagamento, a entidade beneficiaria deberá presentar unha declaración de conxunto de todas as axudas solicitadas ou concedidas para o mesmo proxecto das distintas administracións públicas ou de calquera dos seus organismos autónomos, entes ou sociedades, segundo o anexo II desta orde.
Artigo 16º.-Prazo de execución das accións.
1. As accións poderanse executar desde o 1 de febreiro de 2009 ata o 31 de xaneiro do ano 2010. O proxecto conxunto de accións deberase ter iniciado antes do 30 de setembro do ano 2009.
2. No suposto anterior, procederase a imputar á anualidade futura as accións e gastos que se xeren desde o 1 novembro de 2009 ao 31 de xaneiro do ano 2010.
Artigo 17º.-Liquidación final.
1. Antes do 20 de novembro de 2009, as entidades beneficiarias a que se refire no artigo 14º presentarán liquidación dos gastos realizados ata o 31-10-2009 no modelo que figura como anexo V a esta orde, acompañada da documentación especificada no artigo 13º.1 desta orde.
2. Antes do 1 de marzo de 2010, as entidades beneficiarias a que se refire o artigo 14º presentarán liquidación dos gastos realizados correspondente á subvención concedida para o ano 2010 no modelo que figura como anexo V a esta orde, acompañada da documentación especificada no artigo 13º.1 desta orde.
Igualmente, deberán presentar memoria das accións realizadas durante a totalidade do período subvencionado, con especificación dos demandantes de emprego atendidos en cada unha delas.
3. Ás entidades que, transcorridos os prazos especificados nas epígrafes 1 e 2 anteriores, non presentasen a documentación de xustificación final dos gastos, poderalles ser exixido o reintegro das cantidades percibidas en concepto de anticipo, consonte o disposto no artigo 19º desta orde.
En caso de que calquera das xustificacións presentadas fora incorrecta, requirirase a entidade para que corrixa os erros ou defectos observados no prazo de 10 días, advertíndolle que, de non facelo, se procederá, se é o caso, a reclamar o reintegro, total ou parcial, da axuda concedida, nos termos e coas condicións sinalados no artigo 33 da Lei 9/2007, do 13 de xuño, de subvencións de Galicia.
Artigo 18º.-Seguimento e control das accións.
1. Sen prexuízo das facultades inspectoras que teñan atribuídas outros órganos da Administración do Estado ou da Comunidade Autónoma, a Consellería de Traballo poderá realizar as comprobacións e verificacións que considere precisas para a constatación do cumprimento do disposto nesta orde e demais normativas vixentes que resulten de aplicación.
Así mesmo, as delegacións provinciais da Consellería de Traballo poderán realizar comprobacións e verificacións presenciais e aleatorias en calquera das entidades beneficiarias da subvención, co obxecto de avaliar cuantitativa e cualitativamente o desenvolvemento das accións previstas nesta orde.
No caso de levarse a cabo visitas de seguimento por parte da Consellería de Traballo, as entidades beneficiarias na área de información e/ou orientación e busca de emprego facilitarán o acceso ás instalacións en que se realizan as accións, así como toda a documentación de carácter técnico, administrativo, informático ou contable que teña relación coa subvención concedida que se lles solicite.
Nas visitas de seguimento elaborarase un informe que asinarán o responsable da visita e o responsable da entidade. A sinatura do responsable da entidade non implicará a conformidade co contido do informe.
2. Toda alteración das condicións tidas en conta para a concesión da subvención, o incumprimento dalgunha das obrigas sinaladas nesta orde e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 19º.-Reintegro das subvencións.
1. Procederá o reintegro das cantidades percibidas nos seguintes casos:
a) Incumprimento da obriga de xustificar a realización da actividade.
b) Incumprimento da finalidade para a que a axuda foi concedida.
c) Incumprimento por parte da entidade beneficiaria das obrigas sinaladas nesta orde.
d) Obtención da subvención sen reunir os requisitos exixidos nesta orde.
2. Así mesmo, procederá o reintegro por parte da entidade beneficiaria das cantidades que excedan da contía que se vai percibir polas accións realizadas, unha vez deducidas outras subvencións ou axudas recibidas pola entidade beneficiaria para a mesma finalidade e, en todo caso, observarase o disposto no artigo 33 da Lei 9/2007, do 13 de xuño, de subvencións de Galicia.
Artigo 20º.-Participación institucional.
A participación dos axentes sociais para os efectos do Servizo Público de Emprego efectuarase a través do Comité Autonómico de Emprego.
Disposicións adicionais
Primeira.-As accións incluídas nesta orde financiaranse con cargo ás consignacións orzamentarias que figuran nos orzamentos xerais da Comunidade Autónoma de Galicia para 2009: 16.03.322B.481.0 cun importe de 4.456.562 euros na anualidade de 2009, e 1.650.000 euros na anualidade de 2010, código do proxecto 2002 14460, 16.03.322B.460.0 cun importe de 1.108.490 euros na anualidade de 2009, e 375.000 euros na anualidade de 2010, código do proxecto 2002 14460, 16.03.322B.444.0 cun importe de 514.207 euros na anualidade de 2009, e 175.000 euros na anualidade de 2010, código de proxecto 2002 14460, 16.03.322B.481.2 cun importe de 512.185 euros na anualidade de 2009, e 200.000 euros na anualidade de 2010, código do proxecto 2009 01024, 16.03.322B.461.0, cun importe de 1.167.230 euros na anualidade de 2009 e 400.000 euros na anualidade de 2010, código do proxecto 2009 01026, 16.03.322B.461.0 cun importe de 237.560 euros na anualidade de 2009, e 100.000 euros na anualidade de 2010, código de
proxecto 2009 01024.
As ditas consignacións estarán supeditadas ás modificacións orzamentarias que se poidan realizar como consecuencia de incrementos das cantidades asignadas á Comunidade Autónoma pola Administración do Estado.
Segunda.-Poderán ditarse resolucións complementarias das solicitudes presentadas dentro de prazo, cando existan fondos provenientes de renuncias de subvencións inicialmente concedidas ou de incrementos das cantidades asignadas á comunidade autónoma pola Administración do Estado. Os incrementos serán obxecto de publicación no Diario Oficial de Galicia.
Terceira.-A concesión das subvencións terá como límite global o crédito asignado para este fin nesta orde, e o límite dos compromisos plurianuais que se adquiran ao abeiro do artigo 58.1º b) do texto refundido da Lei de réxime financeiro e orzamentario de Galicia, logo da autorización do compromiso plurianual por parte do Consello da Xunta.
Cuarta.-Apróbase a delegación de atribucións do conselleiro de Traballo no director xeral de Formación e Colocación para conceder, autorizar, dispoñer, recoñecer a obriga e propoñer os correspondentes pagamentos, así como para exixir do beneficiario o reintegro da subvencións cando aprecie a existencia dalgún dos supostos de reintegro de cantidades percibidas establecidos no artigo 33 da Lei 9/2007, do 13 de xuño, de subvencións de Galicia.
Quinta.-En todo o non disposto nesta disposición, será de aplicación a normativa do Ministerio de Traballo e Asuntos Sociais relativa ao programa de información, orientación e busca de emprego, en concreto a Orde do 20 de xaneiro de 1998, pola que se establecen as bases reguladoras para a concesión de subvencións para a realización de accións de orientación profesional para o emprego e asistencia para o autoemprego e a orde TAS 816/2005, do 21 de marzo, pola que se adecúan ao réxime xurídico establecido na Lei 38/2003, do 17 de novembro, xeral de subvencións, as normas reguladoras de subvencións que conceda o Servizo Público de Empleo Estatal nos ámbitos do emprego e de formación profesional ocupacional.
Disposicións derradeiras
Primeira.-Facúltase o director xeral de Formación e Colocación para que dite, no ámbito das súas competencias, as resolucións e instruccións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de decembro de 2008.
Ricardo Jacinto Varela Sánchez
Conselleiro de Traballo
Ver referencia pdf "01300D005P066.PDF"